b"\n_START_ARTICLE_\nMuseu Louisiana d'Art Modern\n_START_SECTION_\nHist\xc3\xb2ria\n_START_PARAGRAPH_\nEl nom del museu t\xc3\xa9 el seu origen en el primer propietari de la finca, Alexander Brun, que va batejar la villa amb el nom de Louisiana en record de les seves tres esposes que es deien Louise. El museu va ser creat l'any 1958 per Knud W. Jensen, propietari en aquell moment. Knud W. Jensen es va posar en contacte amb els arquitectes Vilhelm Wohlert i J\xc3\xb8rgen Bo que es van passar uns mesos voltant per la propietat per tal de decidir com podria casar una nova construcci\xc3\xb3 amb el paisatge. Aquest estudi va donar lloc a la primera versi\xc3\xb3 del museu que constava de tres edificis connectats per corredors de vidre. Des de llavors ha estat ampliat diverses vegades fins a arribar a la seva forma circular actual de 1991.\n_START_SECTION_\nArt Modern\n_START_PARAGRAPH_\nEl museu compta amb una \xc3\xa0mplia mostra de pintures d'art modern, escultures i v\xc3\xaddeos que van des de la Segona Guerra Mundial fins als nostres dies, amb obres d'artistes com Roy Lichtenstein, Andy Warhol, Anselm Kiefer, Alberto Giacometti, Pablo Picasso, Yves Klein, Robert Rauschenberg i Asger Jorn. Els v\xc3\xaddeos s\xc3\xb3n sovint allotjats en habitacions decorades on es fa que l'espectador se senti part de l'escena que es mostra. Situat sobre el mar, hi ha un jard\xc3\xad d'escultures entre les dues ales del museu amb obres d'artistes com Henry Moore, Alexander Calder i Jean Arp.\n_START_SECTION_\nCol\xc2\xb7lecci\xc3\xb3 Wessel-Bagge\n_START_PARAGRAPH_\nA m\xc3\xa9s de la col\xc2\xb7lecci\xc3\xb3 d'art modern, Louisiana, tamb\xc3\xa9 mostra un recull d'art precolomb\xc3\xad. Consta de m\xc3\xa9s de 400 objectes. La col\xc2\xb7lecci\xc3\xb3 va ser una donaci\xc3\xb3 de la Fundaci\xc3\xb3 Wessel-Bagge l'any 2001. Es tracta de la col\xc2\xb7lecci\xc3\xb3 personal deixat pel dan\xc3\xa8s Niels-Wessel Bagge que era un ballar\xc3\xad i core\xc3\xb2graf dan\xc3\xa8s, col\xc2\xb7leccionista d'art que vivia a Calif\xc3\xb2rnia i va morir el 1990.\n_START_SECTION_\nEl jard\xc3\xad d'escultures\n_START_PARAGRAPH_\nAls voltants dels espais tancats d'exposici\xc3\xb3 hi ha un jard\xc3\xad d'escultures format per un terreny planer i amb un altre amb una lleugera inclinaci\xc3\xb3 cap a l'\xc3\x98resund amb arbres grans i centenaris i unes grans vistes del mar. _NEWLINE_Compta amb obres d'artistes de la talla de Jean Arp, Max Ernst, Max Bill, Alexander Calder, Henri Laurens, Louise Bourgeois, Joan Mir\xc3\xb3 i Henry Moore. Les escultures estan ben col\xc2\xb7locades de manera que es poden veure des de l'interior del museu, als patis destinats a escultura o de forma independent pels jardins, formant una s\xc3\xadntesi amb la gespa, els arbres i el mar._NEWLINE_. Hi ha tamb\xc3\xa9 exemples d'obres creades espec\xc3\xadficament per un dels espais d'artistes com Enzo Cucchi, Dani Karavan i George Trakas."